ྡན་གྱི་རྟེན་གྱི་གང་ཟག་གཅིག་གིས་རྩ་གསུམ་བསྒྲུབ་ན་བདེ་བླག་ཏུ་འགྲུབ་པར་གསུངས་སོ། །
རྩ་བ་གསུམ་དེ་ཡང་སེམས་ཉིད་གཉུག་མའི་ཤེས་པ་འདི་ཀའི་ངོ་བོ་རང་བཞིན་རོལ་རྩལ་ལས་གཞན་དུ་མ་གྱུར་པས། ངེས་དོན་དོན་དམ་ཆོས་ཉིད་དོན་གྱི་ལྷ་ཉིད་ཀྱི་གནད་ཟིན་ན། དྲང་དོན་ཀུན་རྫོབ་རྟགས་ཀྱི་ལྷ་རྣམས་ཞར་བྱུང་དུ་འགྲུབ་པའི་ཐབས་མཁས་ཁྱད་པར་ཅན་ཡིན་ཕྱིར། སྣང་སྲིད་དག་པ་རབ་འབྱམས་ཀྱི་ཆོས་ཀྱི་རང་བཞིན་སེམས་ཉིད་ཡེ་སྟོང་སྐྱེ་མེད་དབྱིངས་ཀྱི་ཡེ་ཤེས་དེ་བྱིན་རླབས་ཀྱི་གཏེར་ཆེན་བླ་མ་དངོས་སུ་བལྟ། དབྱིངས་དེའི་རང་བཞིན་མ་འགག་པར། རྩལ་ཇི་ཡང་འཆར་རུང་བའི་རང་བཞིན་གྱི་ཡེ་ཤེས་དེ་དངོས་གྲུབ་ཀྱི་བདག་ཉིད་ཡི་དམ་དུ་བལྟ། དབྱིངས་ཡེ་ཟུང་འཇུག་དབྱེར་མེད་ཀྱི་ཡེ་ཤེས་གཅིག་ལས་ནམ་ཡང་གཞན་དུ་མ་གྱུར་པའི་སྣང་བ་སྣ་ཚོགས་ཉིད་མཁའ་འགྲོའི་རོལ་པ་རུ་ཐག་བཅད་དེ། མདོར་ན་རྩ་གསུམ་ཉིད་སེམས་ཉིད་ངོ་བོ་རང་བཞིན་གྱི་ཡེ་ཤེས་ཁོ་ནས་རང་སྣང་དུ་ལམ་དུ་བྱེད་པ་ནི་རྩ་གསུམ་བསྒྲུབས་པའི་སྲོག་གཟེར་དུ་བོད་ཁམས་བདེ་བྱེད་ལས་གསུངས་པ་ལྟར། གཏེར་ཆེན་རིན་པོ་ཆེའི་མཛད་སྤྱོད་ཐམས་ཅད་གུ་རུའི་ལུང་གི་རྗེས་འབྲང་ཅན་ཡིན་ལ། དེའི་སློབ་མ་སྐལ་ལྡན་རྣམས་ཀྱང་གཏེར་སྟོན་བླ་མ་རིན་པོ་ཆེ་ཉིད་ཀྱི་རྗེས་སུ་གཞུགས་ཏེ་དེའི་རྗེས་སུ་འབྲང་དགོས་པས་དེའི་མཛད་པ་དང་ཕྱོགས་ཆ་མཐུན་པ་རེ་འོང་ཐབས་སུ་རེ་ན། བསྐྱེད་རྫོགས་ཟུང་འཇུག་གི་གདམས་པའི་སྲོག་རྩ་ཟིན་ངེས་ཡིན་པས། ཟབ་གཏེར་སྒྲུབ་པའི་ཐབས་ཕུལ་ཕྱིན་དུ་བསྔགས་སོ། གུ་རུའི་ཡེ་ཤེས་ཀྱི་སྒྱུ་འཕྲུལ་འཆང་བའི་སྤྲུལ་པའི་གཏེར་སྟོན་ཁྱད་པར་ཅན་རྣམས་བསྟན་འགྲོའི་དོན་ཁོ་ནའི་ཆེད་དུ་རང་ཐད་ཀྱི་བསྟན་འགྲོའི་དཔལ་དུ་རྒྱ་མཚོའི་དུས་རླབས་ལྟར་རང་དུས་ལས་མི་ཡོལ་བར་འབྱུང་བ་ཅན་ཁོ་ན་ཡིན་པས་རང་དུས་ལས་བརྒལ་ཏེ་ནམ་ཡང་འབྱོན་བཞུགས་མི་མངའ་བས་སྐལ་ལྡན་གྱི་གདུལ་བྱ་རྗེས་འཛིན་ལ་སྐུ་དངོས་ཀྱི་ཕྲིན་ལས་ཀྱིས་གཟིགས་པའི་དུས་སྐབས་ཡོད་སྲིད་ན་བསྐལ་བརྒྱའི་བར་ཡང་གཟུགས་སྐུ་མྱ་ངན་ལས་མི་འདའ་བར་རྟག་བརྟན་ཡེ་ཤེས་ཀྱི་གཟུགས་སྐུ་གཞན་སྣང་འགོག་མེད་དུ་ཤར་ཞིང་བཞུགས་པ་སྲིད་ལ། གལ་སྲིད་ཚུལ་མཐུན་གྱི་སྣོད་ལྡན་ཡང་འབྱོར་དཀའ་བ་དང་། རེ་ཞིག་གི་བསྟན་པའི་མཛད་པ་ཡང་གྲུབ་ཟིན་དང་། མཐུན་རྐྱེན་རྟེན་འབྲེལ་ལེགས་ལམ་དུ་འཁྱོང་དཀའ་ན། དེ་བསྟུན་གྱི་གཟུགས་སྐུའི་སྤྲོ་བ་སྤྲུལ་གཞིའི་ཀློང་དུ་བསྡུ་བའང་། དཔེར། སྣོད་བྲལ་གྱི་ཟླ་གཟུགས་གཉིས་པ་དེ་འཆར་བའི་སྐབས་མེད་པར་ནམ་མཁའི་ཟླ་གཅིག་རང་དང་རོ་གཅིག་ཏུ་གྱུར་པ་བཞིན་ཡིན་པར་གསུངས་པས།
༈ དགུང་གྲངས་དོན་གཅིག་པ་ཟད་པ་ཞེས་པ་མེ་སྟག་ལོར། མཛད་པ་ཐ་མ་བསྟན་པའི་དུས་སུ་མ་བབ་ན། གཏེར་ལ་དབང་བའི་སྐྱེས་བུའི་ཉེས་སེལ་གུད་དུ་སྦས་པའི་ཞལ་གདམས་ལས་བསྟན་པ་ལྟ་བུའི་ལུས་དང་ངག་དང་ཡིད་ཀྱི་ཉེས་པ་རབ་འབྲིང་ཐ་གསུམ་གྱི་ཉེར་འཚེའི་རིགས་རྣམས། སྤྱིར་བསྟན་འགྲོའི་འགལ་རྐྱེན་ཞི་ཕྱིར་རང་ཉམས་སུ་ཆེད་དུ་བསམ་བཞིན་བཞེས་པའང་ཡོད་པར་བསྟན་པ་དང་། གློ་བུར་འགལ་རྐྱེན་ལས་བྱུང་བ་རྣམས་ཀྱང་སྲུང་བཟློག་གི་གདམས་པས་སེལ་བར་འགྱུར་ངེས་ཀྱི་ཐབས་ཡོད་པ་ཡིན་པས་ཚེ་སྲོག་བསྲུང་སྐྱོབས་སྤེལ་ཐབས་ཀྱི་ཞལ་ལུང་གཅིག་ཆོག་སྙིང་གི་བདུད་རྩི་ལས་གསུངས་པ་ལྟར། ཐབས་དེ་རྣམས་ཚུལ་བཞིན་ལག་ལེན་དུ་བསྟར་ནས་མཛད་ངེས་ཀྱང་ཡིན་མོད། འོན་ཀྱང་གདུལ་བྱ་སྤྱིའི་བསོད་ནམས་དམན་པ་ཁོ་ནས་མཛད་པ་དེ་རྣམས་བསྒྲུབ་ཡུལ་གྱི་གོ་སྐབས་མ་རྙེད་པར་ཧོར་ཟླ་དང་པོ་དཔྱིད་ཟླ་ར་བ་དབོ་ཟླའི་ཚེས་བཅུའི་སྲོད་འཁོར་ལ་ངོ་མཚར་བའི་ལྟས་དང་བཅས་མཛད་པ་ཐ་མའི་གདུལ་བྱ་རྣམས་འདུལ་བའི་སླད་དུ་སྤྲུལ་པའི་གཟུགས་སྐུའི་བཀོད་པ་དབྱིངས་སུ་བསྡུས་ཏེ་པདྨ་འོད་ཀྱི་ཞིང་གི་གཙོ་བོ་སྤྲུལ་གཞིའི་ཐུགས་ཀ་རུ་ཐིམ་པས་མྱ་ངན་ལས་འདའ་བའི་ཚུལ་གྱི་མཛད་པ་བསྟན་ཏོ། སླར་སྨྲས་པ། སྤྲོས་བྲལ་མཁའ་ལ་གཟུགས་སྐུའི་ཉ་རྒྱས་ཟླའི། །དད་མོས་མཚོ་རུ་སྤྲུལ་པའི་ཟླ་གཉིས་པ། །ཇི་བཞིན་སྣང་འདི་ཐུགས་བསྐྱེད་རྟེན་འབྲེལ་ལས། །
བྱུང་ལ་རྐྱེན་གཞན་གང་གིས་འགོག་པ་བྲལ། །འོན་ཀྱང་སྙིགས་མའི་ཉེས་པའི་ཚ་དབལ་གྱིས། །དད་མོས་རྫིང་བུ་དག་བྱེད་ཀླུང་སྐེམས་ན། །སྤྲུལ་ཟླའི་གཟུགས་སྣང་གོ་སྐབས་ཅི་ཡིས་འབྱེད། །དེའང་སྙིགས་མའི་ཞིག་མཆེད་རྗེས་འགྲོ་ལགས། །ཨེ་མ་བསྐལ་མང་བརྩེ་ཆེན་རབ་གོམས་ལས། །སྙིགས་མའི་འགྲོ་རྣམས་ང་ཡིས་ལེགས་སྒྲོལ་ཞེས། །སྲས་བཅས་རྒྱལ་བའི་མདུན་སར་མི་འཇིགས་པའི། །གསུང་དབྱངས་མཐོན་པོས་ང་རོ་བསྒྲགས་མཛད་ན། །དེང་དུས་དམུ་རྒོད་འགྲོ་བའི་ལོག་སྤྱོད་ཀྱིས། །ཡིད་འབྱུང་ཞི་བའི་དབྱིངས་སུ་དགྱེས་རོལ་ན། །དོན་བྲལ་བྲག་ཅའི་སྒྲ་ཡི་གསོབ་བཞིན་དུ། །ང་རོའི་འགྱུར་ཁུག་བསྒྲགས་པ་མ་ལགས་སམ། །སྲས་བཅས་རྒྱལ་བས་སྒྲོལ་བར་མ་གྱུར་པའི། །ཉམ་ཐག་བདག་འདྲའི་སྐྱབས་མེད་སེམས་ཅན་རྣམས། །མགོན་མཆོག་ཁྱེད་ཀྱིས་མགོན་སྐྱབས་མི་མཛད་ན། །ཀྱེེ་ཧུད་བདག་ཅག་རེ་ལྟོས་སུ་ལ་འཚོལ། །དག་ཆེན་ཞིང་ནས་བརྩེ་བའི་སྤྱན་རས་ཀྱིས། །ཉེར་དགོངས་བདག་སོགས་ཉམས་ཐག་འགྲོ་སྒྲོལ་སླད། །མཁས་གྲུབ་ཡོན་ཏན་བྱེ་བའི་བདག་ཉིད་ཆེའི ། །སྤྲུལ་པའི་ཕྱག་ཡངས་མྱུར་སྐྱོངས་དུས་ལ་བབ། །
ཞེས་པའང་བར་སྐབས་ཀྱི་ཚིགས་བཅད་དུ་སྨྲས་པ་དགེ།། །།
༈ རྩ་བའི་ས་བཅད་གསུམ་པ་ཐ་མ་དགེ་བ་ཕྱི་མཐའ་ཕྲིན་ལས་ཀྱིས་འཇུག་པ་འགོག་མེད་དུ་ཤར་ནས་བསྟན་འགྲོའི་གསོ་སྨན་དུ་བཞུགས་ཚུལ་ལ། ཡོངས་རྫོགས་འདུས་པའི་རྟ་མགྲིན་གྱི་ཐུགས་ཀར་གསལ་བའི་པད་ཕྲེང་ཕྱིི་མའི་མདོ་བྱང་ཁོལ་དུ་ཕྱུང་བ་ལས། ལས་གླིང་ཕྲིན་ལས་མཐའ་ཡས་རྩལ༔ སྐྱེ་བ་དེ་མཐར་བྱ་ཁྱུང་དང༔ སྟག་ཚངས་ཕྱོགས་སུ་རེ་རེའོ༔ སྔ་མས་མ་ངེས་ཆོ་རོལ་སྤྱོད༔ བཟང་ངན་འབྲེལ་ཚད་དོན་ཆེན་ལྡན༔ ཞེས་པ་ལྟར། བླ་མ་རིན་པོ་ཆེ་ཞལ་བཞུགས་བཞིན་པའི་དུས་ནས་རང་གིས་སྤྲུལ་པར་ཞལ་བཞེས་གནང་བའི་མ་འདས་སྤྲུལ་པར་གྲགས་པའི་སྐྱེས་སྤྲུལ་འཁྲུངས་ཡུལ་བྱ་ཁྱུང་གནམ་རྫོང་གི་གནས་སུ། བླ་མ་མི་ཕམ་སྤྲུལ་སྐུའི་སྐུ་མཆེད་ཉིད་དུ་འཁྲུངས་ཟིན་དེ། མཛད་སྤྱོད་ལྟ་སྣང་བཟང་ངན་མ་ངེས་པའི་འཆོལ་སྤྱོད་ཅན་དེ་ཉིད་འབྲེལ་ཚད་རྣམས་ཡང་དག་པའི་ལམ་དུ་དངོས་བརྒྱུད་ཅི་རིགས་པར་སྦྱོར་བའི་གཞན་ཕན་གྱི་མཛད་པ་ཅན་དུ་རང་གཏེར་གྱི་ལུང་ལས་དངོས་སུ་གསལ་བའོ། །གཟུགས་སྐུ་མྱ་ངན་ལས་འདས་པའི་རྗེས་སུ་བྱུང་བའི་སྐྱེས་སྤྲུལ་ཉིད་ནི་འཁྲུངས་ཡུལ་ལྷོ་ཕྱོགས་འབྲུག་པའི་ཡུལ། སྟག་ཚངས་སེང་གེ་བསམ་འགྲུབ་ཀེའུ་ཚང་གི་ཕྱོགས་ཀྱི་ཉེ་འདབས་སུ་འཁྲུངས་པར་བསྟན། དེ་ཡང་། དེ་ཉིད་ལས། ཕྱི་མ་ལས་གླིང་ལས་ཀྱི་འཕྲོ༔ དབུ་གཙང་ཁམས་སོགས་ཡང་ཡང་ཉུལ༔ རེས་འགའ་མཁས་ཤིང་བདེན་པའི་ཚུལ༔ ཕལ་ཆེར་ངོ་མཚར་ཆེ་འདྲ་དང༔ རེ་འགའ་བླུན་ཅིང་རྫུན་པའི་ཚུལ༔ ལ་ལས་བློ་སུན་རྐྱེན་ལྟ་བུ༔ སྒོ་གསུམ་བྱ་སྤྱོད་ངེས་མ་ངེས༔ སུས་ཀྱང་ཚོད་འཛིན་དཀའ་བ་དེའི༔ དབང་སྐལ་གུ་རུའི་བརྟུལ་ཞུགས་ཆོས༔ ལས་གླིང་དུས་བླངས་མ་སྤེལ་བ༔ ཁ་ཚང་རྣམས་དང་ཕྱེད་ཆ་སོགས༔ ལས་གླིང་མི་སྣང་འདས་སྐབས་སུ༔ ཕྱི་མས་སྤེལ་ཕྱིར་མཁའ་འགྲོའི་ཁྱེར༔ སྔར་དུས་ཡུལ་ཕྱོགས་དེར་མི་སྣང༔ དེ་དག་ཐེམས་བྱང་འདིར་མེད་དོ༔ ཞེས་དེ་ལྟ་བུའི་བླ་མ་རིན་པོ་ཆེ་མྱ་ངན་ལས་འདས་པའི་མཛད་པ་མཛད་རྗེས་སུ་བྱུང་བའི་སྐྱེས་སྤྲུལ་དེ་ཉིད་ནི། ཚུལ་མ་ངེས་པ། རེས་མཁས་ཤིང་དྲང་པོ་བདེན་པའི་ཚུལ་ཅན། རེས་ཅི་ཡང་མི་དགོངས་པས་མི་མཁས་པའི་བླུན་པོའི་རྣམ་པ་ལྟ་བུའི་མཛད་སྤྱོད་མཐའ་གཅིག་ཏུ་མ་ངེས་པས། གང་ཟག་རང་བཞིན་པ་མཁས་པ་བརྩི་བ་སུས་ཀྱང་བཟང་ངན་གྱི་ཚད་དཔོགས་ཤིང་རྟོགས་དཀའ་བ་འཆོལ་སྤྱོད་རྣལ་འབྱོར་གྱི་དབང་ཕྱུག་སྦས་ཚུལ་ཅན་ཞིག་འབྱུང་འགྱུར་དུ་ཡོད་པར་བསྟན་ལ་དེ་ཉིད་ཀྱང་སྔོན་གུ་རུའི་ཟབ་གཏེར་ལ་རང་དབང་དུ་སྤྱོད་པའི་སྨོན་ལམ་གྱི་མཐུ་གྲུབ་པ་ཅན་ཡིན་ཕྱིར་བླ་མ་རིན་པོ་ཆེའི་སྐུ་ཚེ་དེར་མཐར་མ་འཁྱོང་པའི་གཏེར་ནས་དྲངས་ཟིན་པ་ཡིན་ཀྱང་། འབེབས་སྤེལ་གྱི་སྐབས་མ་བྱུང་བའི་རྟེན་འབྲེལ་འཕྲོ་ཅན་དུ་ལུས་པའི་ཤོག་སེར་བུ་དཔེ་འགའ་ཞིག་རྣམས་ཀྱང་གཏེར་སྲུང་གིས་སླར་བདག་གིར་མཛད་ནས་ཤུལ་དུ་མི་སྣང་བ་དེ་དག་ཕྱི་མའི་སྐྱེས་སྤྲུལ་དེའི་རང་སྐལ་དུ་སྤྱོད་པར་བསྟན་པས། སྔ་མའི་དུས་ཀྱི་གཏེར་འཕྲོ་ཅན་དུ་ལྷག་པ་དེ་དག་ནི། ཕྱི་མའི་སྒོས་ཀྱི་རང་སྐལ་གྱི་གཏེར་གྱི་ཐེམས་སུ་མ་བསྟན་པ་ཡོད་པར་གསུངས། སྐུ་སྐྱེས་ཕྱི་མ་དེ་ཁོ་རང་གི་རང་སྐལ་དངོས་སུ་བཞག་པའི་ཟབ་གཏེར་ཇི་ལྟར་བཞུགས་པའི་གྲངས་ཐེམས་སུ་བསྟན་ཚུལ་ཡང་། དེ་ཉིད་ལས། ཐེམ་ཡོད་རྫོགས་ཆེན་གསེར་ཞུན་ཆོས༔ ཏི་སྒྲོ་མཁའ་འགྲོའི་ཚོགས་ཁང་ལའོ༔ འགྲོ་བློའི་མུན་སེལ་ཐུགས་རྗེའི་ཆོས༔ ས་སྐྱའི་རི་ཕུག་ཉིད་དུའོ༔ གུ་རུ་ཞི་ཁྲོའི་ཐུགས་ཏིག་སྐོར༔ དཔལ་གྱི་བསམ་ཡས་མཆིམས་ཕུ་ནའོ༔ ཡི་དམ་བཀའ་བརྒྱད་ཞི་ཁྲོའི་སྐོར༔ ཁ་རག་དབེན་རྩའི་གནས་ནའོ༔ བཀའ་འདུས་རྒྱུད་ལུང་གསེར་ཆོས་སྐོར༔ ཁྲ་འབྲུག་ཆོས་འཁོར་ཉིད་དུའོ༔ སྒྱུ་འཕྲུལ་སྙིང་པོ་དོན་བསྡུས་སྐོར༔ ཨརྻ་པ་ལོའི་གླིང་ནའོ༔ ཞེས་པ་དང་། གཞན་ཡང་། སེང་གདོང་དྲག་སྔགས་ཕུར་འདེབས་ལས་སྦྱོར་རྣམས་གཉན་ཆེན་མཁར་ནག་གི་བྲག་དང་། གཤིན་རྗེ་གཤེད་ཀྱི་ལས་རྣམས་ལྕགས་རི་ཡི་བྲག་ཅེས་བྱ་བ་དང་། མཁའ་འགྲོ་ཆོས་སྐྱོང་སྐོར་ཨ་སུ་ར་ཡི་ཕུག་པ་དང་། མ་གཤིན་འཁྲུལ་འཁོར་ལས་རླུང་གི་སྐོར་བྷནྡྷའི་ལྕགས་མཁར་དོང་རིང་དང་། ཚེ་སྒྲུབ་སྐོར་བྲག་དམར་གཡའ་མ་ལུང་དང་། ནོར་གཡང་སྐོར་ཆུ་བོ་རི་སྟེ་གཏེར་གནས་དེ་རྣམས་སུ། གཏེར་མཛོད་བསྭེ་ལས་གྲུབ་པའི་སྒྲོམ་སྨུག་པོ་དེའི་ནང་བཅུད་ཀྱི་ཆོས་མཁའ་འགྲོའི་བརྡ་རིས་སུ་བཀོད་པའི་གཏེར་ཁ་བཅུ་གཉིས་ཀྱིས་ཟབ་གཏེར་དེ་ལ་སྤྱོད་ནས་འགྲོ་དོན་རྒྱས་པར་གསུངས་སོ། །དེ་ལྟར་གཏེར་སྟོན་དེ་བསྐལ་མང་གོང་ནས་མངོན་པར་བྱང་ཆུབ་ཀྱང་། འཁོར་བ་འཁྱམས་པའི་སེམས་ཅན་རྣམས་རྫོགས་པའི་སངས་རྒྱས་ཀྱི་གོ་སར་དབུགས་འབྱིན་ཁྱད་པར་ཅན་མ་ཐོབ་པར་དེ་སྲིད་དུ་གུ་རུ་པད་མའི་ཟབ་གཏེར་ལ་སྤྱོད་པའི་སྒོ་ནས། སེམས་ཅན་གྱི་དོན་ནམ་མཁའ་ཇི་སྲིད་དུ་མཛད་པའི་ཕྲིན་ལས་རྟག་ཁྱབ་ལྷུན་གྲུབ་ཏུ་སྤྱོད་པ་ཅན་ཁོ་ན་ཡིན་ནོ། །སླར་སྨྲས་པ། ཚུར་མཐོང་བློ་ཡི་ཆུ་གཏེར་ལས་བརྒལ་ཞིང་། །གྲུབ་མཚན་ཡོན་ཏན་རིན་ཆེན་རྡུལ་མང་བརྩེགས། །ཕྲིན་ལས་འོད་སྣང་མཁའ་དང་མཉམ་སྦྱོར་བས། །སྔ་འགྱུར་བསྟན་པའི་མངོན་མཐོ་གཙུགས་ཏུ་བསྒྲེངས། །གངས་ལྗོངས་ཡུངས་འབྲུའི་བཞི་ནམ་འཛིན་མ་རུ། །མཁས་གྲུབ་ཡོན་ཏན་སྟོང་གསུམ་འགེང་བའི་གཟུགས། །གསལ་རྫོགས་རོལ་གར་ཇི་བཞིན་ངོམས་པའི་གཏམ། །བསླུ་མེད་གཏེར་ལུང་ཁོངས་སྦྱར་ཆ་ཙམ་བསྙད། །དད་མོས་ཡུར་བ་ལས་འོང་རྗོད་བྱེད་ཆུས། །བརྗོད་དོན་ཟབ་རྒྱས་རིན་ཆེན་ནོར་མང་འདྲེན། །དག་བྱེད་རྒྱུན་འདིས་ལུས་ཅན་དྲི་མ་འཁྲུད། །གཏན་བདེ་ཞི་བསིལ་དཔལ་གྱིས་འཚོ་བར་སྨོན། །སྒྱུ་མའི་རྣམ་ཐར་དབང་འབྱོར་མཐར་ཕྱིན་ཅིང་། །མགོན་ཁྱོད་སྒྱུ་འཕྲུལ་རོལ་གར་ཅིར་ཡང་རྩེན། །ཕྱོགས་དུས་ཞིང་མང་བྱེ་བའི་ཁྱོན་འགེང་ལ། ཅིག་ཆར་བལྟ་བའི་དབང་འབྱོར་ཐོབ་པར་ཤོག །ས་སྤྱོད་རྣམ་དག་པད་མ་འོད་ཀྱི་ཞིང་། །རིགས་འདུས་སྤྱི་དཔལ་མ་ཧཱ་གུ་རུའི་དྲུང་། ཟག་མེད་བདེ་ཆེན་མཆོད་སྤྲིན་མངོན་སྤེལ་ཚེ། །འབྲལ་མེད་ཚོམས་བུ་གཅིག་ཏུ་རོལ་པར་སྨོན།། །། ཞེས་གཏེར་ཆེན་ལས་རབ་གླིང་པ་ཕྲིན་ལས་མཐའ་ཡས་རྩལ་ལམ་པད་མ་བདེ་ཆེན་རང་གྲོལ་རྩལ་ཞེས་མཚན་སྙན་གྲགས་དཀར་ས་གསུམ་ཡོངས་སུ་འགེང་བ་གང་དེའི་གསང་གསུམ་ཡོན་ཏན་རྒྱ་མཚོའི་གསང་བའི་རྣམ་པར་ཐར་པ་ལས་བརྩམ་པའི་རྨད་བྱུང་ངོ་མཚར་པད་མ་དཀར་པོའི་ཕྲེང་བ་དད་པའི་འཁྲི་ཤིང་བྱིན་རླབས་སྤྲིན་དཔུང་སྡུད་པའི་མ་དྲོས་དགའ་བའི་གླུ་དབྱངས་ཞེས་བྱ་བ་འདིའང་། གཏེར་ཆེན་རིན་པོ་ཆེའི་གདུང་རིགས་ཀྱི་རྒྱལ་སྲས་སྤྲུལ་པའི་སྐུ་མཆོག་ཤཱཀྱའི་དགེ་སྦྱོང་དགེ་སློང་དགེ་བའི་བཤེས་གཉེན་ངུར་སྨྲིིག་རྒྱན་འཆང་པད་མ་ཆོས་འཕེལ་རྒྱ་མཚོ་དཔལ་དཟང་པོའི་བཀྲ་ཤིས་པའི་ལྷ་གོས་སྲིད་དུ་རིང་བ་དང་། ཚེ་ཡང་ཕུར་གསུམ་གྱི་དཔེ་པོད། སྐུ་འགགས་སྐུ་གཟན་གསར་སྤྲོས་སོགས་གནང་སྐྱེལ་གྱ་ནོམ་པའི་རྟེན་བཅས་ཡང་ཡང་བསྐུལ་བ་དང་། ཤར་རྒྱལ་བ་ཀ༔ཐོག་པའི་མཁན་ཆེན་མཁས་བཙུན་ཡོན་ཏན་གྱི་བདག་ཉིད་ཆེན་པོ་ལེགས་བཤད་འབྱོར་ལྡན་རིན་པོ་ཆེ་ནས་དར་རྡོར་དྲིལ་བཅས་ལན་གྲངས་དུ་མར་བསྐུལ་བར་མཛད་པ་དང་། དགའ་རྗེ་བླ་བྲང་གི་བཙུན་མ་རྣམ་དཀར་གྱི་བདག་ཉིད་ཅན་འཇམ་དབྱངས་ཆོས་སྒྲོན་ཉིད་ཀྱིས་དར་རྟེན་གསུམ་རིན་ཆེན་གཡུ་བྱུར་ཨིནྟྲ་ནི་ལའི་སྐྱེལ་གནང་བྲི་གཞིའི་ཤོག་པོད་བཅས་ཡང་ཡང་བསྐུལ་བའི་བཞེད་སྐོང་དང་། རང་གཞན་ཐམས་ཅད་བླ་མའི་བཀའ་དྲིན་དྲན་པའི་དད་པའི་གསོལ་འདེབས་སུ་དམིགས་ཏེ། གཏེར་ལུང་གི་ཁུངས་ལ་གཞི་བཅོལ་ཏེ། གཞན་གྱི་ཟེར་སྒྲོས་གཙོ་བོར་མ་བསྐྱངས་བར་ཕྱོགས་ཙམ་བརྗོད་པ་འདི། བླ་མ་གཏེར་ཆེན་རིན་པོ་ཆེའི་ཞབས་རྡུལ་སྤྱི་བོས་ལེན་པ་སློབ་འབངས་ཐ་ཤལ་པ་ཤི་ལ་བྷ་དྲ་ཞེས་འབོད་པས། བཱཿགནས་བསམ་གཏན་ཨོ་རྒྱན་ཆོས་གླིང་གི་ཆོས་སྡེ་ཆེན་པོའི་ཉེ་ཞོལ་དབེན་རི་འོད་གསལ་ལྷུན་གྲུབ་གླིང་དུ་ཆུ་རྟ་དཔྱིད་ཟླ་ཐ་ཆུང་གཟའ་སྐར་ཤིས་པའི་དུས་སུ་སྦྱར་བ་དགེ་ལེགས་འཕེལ། སརྦ་དཱ་ཀ་ལྱཱ་ཎཾ་བྷ་བ་ཏུ།། །།
རྩིས་འཕྲུལ་པ། ཐུབ་བསྟན་ཡེ་ཤེས།
ཞུས་དག་པ།